
Elona Bano është Drejtor i Përgjithshëm i Politikave dhe Projekteve në Fushën e Drejtësisë, Integrimit dhe Negociatave në Ministrinë e Drejtësisë. Me një eksperiencë të gjatë në administratën publike, procesin e integrimit evropian dhe reformën në drejtësi, ajo ka drejtuar proceset e lidhura me negociatat e anëtarësimit të Shqipërisë në Bashkimin Evropian, përfshirë koordinimin e hartimit të Udhërrëfyesit për Shtetin e së Drejtës dhe Udhërrëfyesit për Funksionimin e Institucioneve Demokratike.
Më parë ka ushtruar detyrën e Drejtorit të Integrimit dhe Negociatave dhe të Drejtorit të Kabinetit në Ministrinë e Drejtësisë, si dhe ka mbajtur pozicione drejtuese në Ministrinë e Shtetit për Diasporën dhe Agjencinë Kombëtare të Diasporës. Në kuadër të programit LEAD Albania, të financuar nga Fondi Shqiptaro-Amerikan për Zhvillim, ka shërbyer si Këshilltare Ligjore pranë Institucionit të Presidentit të Republikës.
Prej më shumë se 17 vitesh është e angazhuar në mësimdhënie në fushën e së drejtës, me fokus në të drejtën ndërkombëtare publike, të drejtat e njeriut dhe të drejtën e Bashkimit Evropian. Gjithashtu, ka qenë pjesë e Sekretariatit Teknik të Komisionit të Posaçëm Parlamentar për Reformën në Drejtësi, duke kontribuar në procesin e hartimit dhe zbatimit të reformës në drejtësi.
Është diplomuar në Fakultetin e Drejtësisë të Universitetit “Ovidius” në Konstancë, Rumani, dhe mban titullin Doktor i Shkencave Juridike nga Universiteti i Tiranës prej vitit 2017. Ka botuar artikuj dhe punime shkencore në fushën e së drejtës dhe zotëron shumë mirë gjuhët angleze, italiane, rumune dhe ruse.
